Diari Oficial de la Generalitat Valenciana


Sumari del DOGV 6398, del 16-11-2010 (2010/12917)

RESOLUCIÓ d'11 de novembre de 2010, de la Conselleria d'Agricultura, Pesca i Alimentació, per la qual s'establixen ajudes per a pal·liar els danys produïts en determinats cultius provocats per la pedra caiguda durant els primers dies del mes de maig de 2010.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6398

Data del DOGV
:   16-11-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/12805


Data del document
:   11-11-2010

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Correcció d'errades

 Descriptors 

:   * ajuda pública

RESOLUCIÓ d'11 de novembre de 2010, de la Conselleria d'Agricultura, Pesca i Alimentació, per la qual s'establixen ajudes per a pal·liar els danys produïts en determinats cultius provocats per la pedra caiguda durant els primers dies del mes de maig de 2010. [2010/12564]  
Durant els dies 1 i 3 de maig, diversos municipis de la Comunitat Valenciana s'han vist afectats per precipitacions, les quals han anat acompanyades en molts llocs de fortes pedres.   
Cal destacar la intensitat de la pedra que ha afectat de manera especial cultius com el raïm de taula, implantat a diverses localitats de les comarques del Vinalopó Mitjà, el Camp d'Elx i el Baix Segura.  
Els danys provocats sobre els cultius van més enllà de la producció d'enguany, i en el sistema actual d'assegurances agràries combinades no es preveu la cobertura sobre produccions futures.  
La Conselleria d'Agricultura, Pesca i Alimentació, davant d'esta situació, ha decidit establir una sèrie d'ajudes que pal·lien, en la mesura que siga possible, els greus efectes produïts sobre el cultiu que més seriosament s'ha vist afectat, i permeten la recuperació econòmica de les explotacions agràries que han patit esta contingència.  
De conformitat amb l'article 7 del Decret 147/07, de 7 de setembre, del Consell, este règim d'ajudes complix les disposicions de l'article 11 del Reglament 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les petites i mitjanes empreses dedicades a la producció de productes agrícoles (DOCE L358, de 16 de desembre de 2006).  
En virtut d'això, fent ús de les atribucions que tinc conferides per mitjà de l'article 28 de la Llei 5/1983, de 30 de desembre, del Consell (en la redacció feta en la Llei 12/2007), resolc:  
Apartat 1. Objecte  
Esta resolució té per objecte establir i convocar ajudes econòmiques als titulars d'explotacions agrícoles dedicades al cultiu de raïm de taula que s'hagen vist seriosament afectats per la forta pedra caiguda durant els passats dies 1 i 3 de maig de 2010, i que es troben ubicats en algun dels municipis que apareixen reflectits en l'annex I.   
Apartat 2. Finalitat  
La Conselleria d'Agricultura, Pesca i Alimentació establirà una línia d'ajuda que tindrà com a finalitat contribuir a la recuperació del potencial productiu de les explotacions agrícoles afectades, per mitjà de la realització de pràctiques culturals que contribuïsquen a la regeneració o la reposició de les plantes danyades i a la recuperació del vigor del cultiu. Estes pràctiques podran consistir en les faenes de poda per a l'eliminació de branques i brots destruïts, els treballs d'aplicació de productes fitosanitaris que afavorixen la cicatrització vegetal i la prevenció o eliminació de malalties i plagues, l'aplicació de fertilitzants o de fitohormones específiques per a la recuperació del vigor, el treball de sòls i totes les pràctiques que tècnicament hagen provat la seua eficàcia en estes circumstàncies i per a este cultiu.  
A l'efecte de poder acollir-se a estes ajudes, s'entendrà que els danys són de gravetat quan s'identifiquen lesions en fusta i en les estructures vegetatives, acompanyades d'una pèrdua de producció.  
Apartat 3. Beneficiaris  
1. No poden obtindre la condició de beneficiari de les subvencions convocades per mitjà d'esta resolució les persones o les entitats en què concórrega alguna de les circumstàncies que conté l'article 13.2 de la Llei 38/2003.  
2. Els titulars de les explotacions agràries afectades han de ser persones físiques i jurídiques, considerades petites i mitjanes empreses, segons la definició de l'annex I del Reglament 800/2008, de la Comissió, de 6 d'agost de 2008.  
3. Han de ser titulars d'explotacions dedicades al cultiu de raïm de taula afectats per la forta pedra i que es troben ubicades als termes municipals que figuren en l'annex I d'esta resolució.  
4. Poden obtindre la condició de beneficiaris les agrupacions de persones físiques o jurídiques, públiques o privades sense personalitat, així com les comunitats de béns. En tots estos casos, cal fer constar expressament, tant en la sol·licitud com en la resolució de concessió, els compromisos assumits per cada membre, així com l'import de subvenció a aplicar per cada un d'ells, que tindran igualment la condició de beneficiaris. Així mateix, s'haurà d'acreditar el nomenament d'un representant de l'agrupació, amb prou poders per a complir les obligacions que, com a beneficiari, corresponguen a l'agrupació.  
5. Queden fora d'estes ajudes les empreses de transformació i comercialització de productes agrícoles, atés que per a estes empreses el risc del clima advers haurà de considerar-se com un risc comercial normal.  
Apartat 4. Criteris objectius d'atorgament  
Els danys patits en l'explotació han de ser superiors al 30% del potencial de producció, tal com s'exigix en les directrius comunitàries sobre ajudes al sector agrari i forestal 2007/2013, en el punt U.X.7.3 (DOUE C319, de 27 de desembre de 2006), i el Reglament 1857/2006, de la Comissió, de 15 de desembre de 2006, en l'article 11 (DOUE L358, de 15 de desembre de 2006).  
Apartat 5. Quanties i límit de les ajudes  
El mòdul establit per al càlcul de les ajudes s'ha obtingut tenint en compte el que s'establix en el punt 2 de l'article 11 del Reglament (CE) núm. 1857/2006, de la Comissió, de 15 de desembre de 2006, en què s'establix com a mètode de càlcul per a obtindre la disminució d'ingressos el següent: se sostraurà del resultat de multiplicar la quantitat de producte produïda durant l'any en què s'haja registrat el fenomen climàtic advers pel preu mitjà de venda obtingut al llarg d'eixe any, del resultat de multiplicar la quantitat mitjana anual produïda durant el trienni precedent (o la mitjana triennal basada en els cinc anys anteriors que excloga la xifra més elevada i la xifra més baixa) pel preu mitjà de venda obtingut. A eixe import amb dret a l'ajuda poden afegir-se altres costos específicament sufragats per l'agricultor en relació amb la pèrdua de la collita causada pel fenomen advers.  
D'acord amb les indicacions anteriors, el mòdul màxim establit és de:  
- Raïm de taula: 400,00 euros/ha  
Es fixa com a límit màxim de l'ajuda 12.000 euros per sol·licitud.  
Per a les explotacions que no presenten pòlissa o pòlisses d'assegurament previstes en el Pla d'Assegurances Agràries Combinades, l'ajuda a concedir serà del 70 per cent de les quanties anteriorment assenyalades, per la qual cosa els imports són de 280 euros per hectàrea i màxim per sol·licitud de 8.400 euros.  
La intensitat màxima de l'ajuda (percentatge de subvenció bruta sobre la quantia de la pèrdua) no ha de superar el 80% en general i el 90% a les zones desfavorides o a les zones indicades en l'article 36, lletra a, incisos i) «Ajudes destinades a indemnitzar els agricultors per les dificultades naturals en zones de muntanya», ii) «Ajudes destinades a indemnitzar els agricultors per les dificultades naturals en zones diferents de les de muntanya», i iii) del Reglament (CE) núm. 1698/2005.   
En cap cas l'ajuda ha de superar la pèrdua real patida per l'agricultor.  
Apartat 6. Compatibilitat  
Estes ajudes són compatibles amb la percepció d'indemnització per part de l'actual sistema d'assegurances agràries, ja que ambdós tendixen a cobrir diferents tipus d'incidència.   
Es considerarà incompatible amb altres subvencions o ajudes procedents de qualssevol administració o ens públics o privats o nacionals, de la Unió Europea o d'organismes internacionals, quan estes perseguisquen la mateixa finalitat.  
Esta ajuda és compatible amb el mercat comú, d'acord amb l'article 87, article 3c, del Tractat Constitutiu de la Comunitat Europea, i està exempta de l'obligació de notificació de l'article 88 de l'article 3 del Tractat, en virtut del que s'establix en l'article 11 del Reglament (CE) núm. 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les petites i mitjanes empreses dedicades a la producció de productes agrícoles (DOCE L 358, de 16 de desembre de 2006).  
Apartat 7. Sol·licituds i termini de presentació  
1. Les sol·licituds d'ajuda es presentaran, per mitjà d'impresos que seran facilitats per la Conselleria d'Agricultura, Pesca i Alimentació, a les oficines comarcals de la mateixa Conselleria o en qualsevol dels llocs que es determinen en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de dos mesos comptadors a partir de la data de publicació d'esta resolució en el Diari Oficial de la Comunitat Valenciana.   
2. Es presentarà una única sol·licitud d'ajuda per explotació i beneficiari.  
3. Les sol·licituds han d'anar acompanyades de la documentació següent:  
a) En el cas de comunitats de béns i altres agrupacions sense personalitat jurídica, fotocòpia confrontada del CIF, fotocòpia confrontada del DNI/NIF del representant i document que acredite la representació.  
b) Per a persones jurídiques: fotocòpia confrontada del CIF, escriptura de constitució de l'entitat, document que acredite la representació i DNI del representant.  
c) Imprés de manteniment de tercers degudament emplenat, sempre que no estiga donat d'alta en el fitxer de proveïdors de la Generalitat.  
d) Presentació de la pòlissa d'assegurament vigent en el moment en què va tindre lloc el sinistre per al cultiu de raïm de taula.  
e) Declaració responsable que els danys patits superen el 30%, d'acord amb els termes establits en el punt J.C.5.5 de les directrius comunitàries sobre ajudes estatals al sector agrari (DOUE C319, de 27 de desembre de 2006).   
f) Declaració responsable de no trobar-se sotmés a les prohibicions per a obtindre la condició de beneficiari, establides en l'article 13 de la Llei 38/2003, General de Subvencions.  
g) Declaració responsable de la realització de les actuacions tendents a recuperar la capacitat productiva.  
h) Declaració responsable del sol·licitant sobre el compliment de la normativa d'integració laboral de persones amb discapacitat o, si s'escau, l'exempció d'esta obligació, i si és el cas documentació que acredite que posseïxen un major percentatge de treballadors discapacitats en les seues plantilles respectives, o el compromís de contractar un percentatge major de treballadors discapacitats durant l'àmbit temporal de la subvenció, o que acrediten un increment en les quotes previstes en la normativa vigent per a les mesures alternatives a la contractació de treballadors discapacitats, d'acord amb el Decret 279/2004, del Consell de la Generalitat.  
i) Declaració responsable de ser PIME, segons la definició de l'annex I del Reglament (CE) 800/2008.  
j) Compromís dels integrants de les agrupacions sense personalitat jurídica de no dissoldre's fins que no haja transcorregut el termini de prescripció previst en els articles 39 i 64 de la Llei 38/2003, de 17 de novembre, General de Subvencions.  
4. La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent de les obligacions fiscals (Agència Tributària i Generalitat Valenciana) i davant de la Seguretat Social; així com l'autorització per a sol·licitar, si és el cas, davant de l'Agrupació Espanyola d'Entitats Asseguradores de les Assegurances Agràries Combinades SA (Agroseguro), informació sobre les valoracions d'indemnitzacions que esta haja practicat.  
Apartat 8. Òrgans competents  
1. La instrucció del procediment correspondrà al Servici de Protecció de Rendes Agràries.  
2. En el cas que l'import total de les ajudes supere l'import màxim total del pressupost, es procedirà al prorrateig aplicant-hi el coeficient corresponent a cada un dels expedients amb dret a ajuda pel Servici de Protecció de Rendes Agràries.  
3. La proposta de concessió i autorització de pagament la formularà l'Àrea de Garantia Agrària.  
4. Es delega l'exercici de la competència per a resoldre sobre la concessió, l'anul·lació, el pagament o el reintegrament d'estes ajudes a la directora general de Producció Agrària.  
5. El termini de notificació de la resolució serà de sis mesos a partir de la convocatòria corresponent. Transcorregut este termini sense que s'haja dictat resolució expressa, s'entendrà desestimat en els termes que es preveuen en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La notificació de les resolucions es realitzarà per mitjà de publicació en el Diari Oficial de la Comunitat Valenciana.  
Apartat 9. Controls  
La Conselleria d'Agricultura, Pesca i Alimentació realitzarà els controls administratius i les inspeccions tècniques que considere oportuns a fi de comprovar la veracitat de les dades consignades en la documentació presentada, així com el compliment dels requisits per a la percepció de l'ajuda. El beneficiari està obligat a col·laborar en esta inspecció proporcionant les dades requerides i facilitant, si és el cas, l'accés a l'explotació. Les inspeccions tècniques es realitzaran per a comprovar la realització efectiva de les actuacions tendents a la recuperació del potencial productiu.  
Apartat 10. Incompliments  
L'incompliment pel beneficiari de qualsevol de les condicions establides en esta resolució donarà lloc a la pèrdua de la concessió d'ajuda i a la devolució, si és el cas, de les quantitats indegudament percebudes, sense perjudici d'altres responsabilitats que pertoquen.  
Apartat 11. Finançament  
Les despeses necessàries per al finançament de les ajudes previstes en esta resolució aniran a càrrec de l'aplicació pressupostària 74.51.56.6987.839.34.1, línia T1698, «Protecció de la renda dels agricultors», dels pressupostos de la Generalitat per als exercicis 2010 i 2011, per un import d'1.500.000 euros, amb el repartiment següent per anualitats:  
Any 2010: 100.000 euros  
Any 2011: 1.400.000 euros  
Apartat 12. Revisió   
Qualsevol alteració de les condicions tingudes en compte per a la concessió de la subvenció podrà donar lloc a la modificació de la resolució de concessió.  
Apartat 13. Desplegament i aplicació  
Es faculta la directora general de Producció Agrària per a dictar els actes i la convocatòria d'ajudes i instruccions que siguen necessaris per a l'aplicació d'esta resolució.  
Apartat 14. Règim de recursos  
El règim de recursos procedent és el recurs de reposició davant del mateix òrgan que ha dictat l'acte, en el termini d'un mes comptador des de l'endemà de la publicació, de conformitat amb el que es preveu en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, de 13 de gener, o el recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que s'establix en els articles 8 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, tot això sense perjudici que s'utilitze qualsevol altra via que es considere oportuna.  
València, 11 de novembre de 2010.- La consellera d'Agricultura, Pesca i Alimentació: Maritina Hernández Miñana.  
Annex I  
Relació de termes municipals que han sigut fortament afectats per la intensa pedra i, per consegüent, es poden acollir a les ajudes establides per mitjà d'esta resolució  
Orientació productiva: cultiu de raïm de taula  
Terme municipal   
Agost   
Albatera   
Aspe   
Crevillent   
Elx   
El Fondó de les Neus   
Monforte del Cid   
Monòver   
Novelda   
Orihuela   
La Romana